text: Juletræet bliver rippet for hjerter
  05 december 2015 kl. 15.07
  Ønsketræet i Esbjerg, der giver borgerne mulighed for at opfylde et gaveønske til et barn, er en stor succes.
  For tredje år i træk er Ønsketræet ved Ting og Arresthuset pyntet med hjerter, der indeholder ønsker fra børn, der bor på døgninstitutioner i Esbjerg Kommune.
  Børnene har hver fået lov til at skrive et julegaveønske i prisklassen mellem 100 og 250 kroner.
  Ideen er så, at alle der har lyst til at gå ud og købe en gave, plukker et hjerte fra træet og går ud og køber gaven. Den kan så afleveres til Esbjerg City eller til julemanden, der sørger for at pakken, den kommer videre til barnet.
  Brigitta Christensen fra Esbjerg City fortæller til TV SYD, at de forventer, at der i år kommer omkring 500 gaver ind fra borgere, der gerne vil opfylde et julegaveønske.
  Ønsketræet kan besøges frem til den 16. december i Esbjerg.
  
  